text: Facebookside for at bevare sygehus bliver overvåget 24 timer i døgnet
  13 februar 2016 kl. 16.16
  I Fredericia kæmper de også for at bevare sygehuset. Men der overvåges Facebooksiden af private ildsjæle døgnet rundt.
  Facebooksiden Bevar Fredericia Sygehus og den tilhørende underskriftsside Bevar varmtvandsbassin på Fredericia Sygehus er oprettet og drevet af private. I modsætning til i Middelfart, hvor debatsiden er kommunalt overvåget.
  Samtidig bliver siderne overvåget af flere administratorer døgnet rundt. Derfor bliver personangreb, som dem regionsrådsformand Stephanie Lose (V) har oplevet i Middelfart, slettet efter kort tid.
  - Vi har fuldstændig fastlagt, hvad vi vil finde os i - og hvad vi ikke vil finde os i. Grimme kommentarer er væk i løbet af fem minutter, fortæller gigtpatient og administrator på siderne, Anne Weimar Guldager, til TV SYD.
  Det går hurtigt med at sprede budskaber på Facebook, og derfor er overvågning af kommentarerne nødvendigt.
  - Vi er flere administratorer, og vi overvåger siderne 24 timer i døgnet. Vi har også en masse følelser, men vi vil gerne være konstruktive og holde os til fakta - i stedet for at gå efter personen, fortæller Anne Weimar Guldager.
  Se Facebooksiden Bevar Fredericia Sygehus her.
  Se siden Bevar varmtvandsbassin på Fredericia Sygehus her.
  